Najmanje pedesetak državljana Srbije ne može da se vrati iz Slovenije u zemlju. Jedan od njih je i Nenad Ugrešić koji se javio redakciji Insajdera. On kaže da svi oni čekaju ispred srpske ambasade u Ljubljani ali da osim poruke budite strpljivi, već danima od njih ne dobijaju nikakvu informaciju. Sve vreme spavaju u svojim kolima.

U video snimku koji je dostavljen redakciji Insajdera navodi se da su treći, četvrti dan u Sloveniji zarobljeni, da ne mogu da se vrate kući, da nemaju gde da žive, da su na ulici i da se smrzavaju.

"Ima nas pedesetak. Niko iz ambasade Srbije ovde u Ljubljani se ne oglašava. Sa njima možemo da stupimo u kontakt samo telefonski. Tražili su nam da im podatke pošaljemo mejlom ali od tada nemamo nikakv odgovor. Govore samo, čekajte, čekajte, čekajte...", priča za Insajder Nenad Ugrešić koji je kako kaže pre toga proveo tri dana na granici Slovenije sa Hrvatskom.

Oni kako kaže ne mogu svi da čekaju ispred ambasade jer je Slovenija zabranila okupljanje više od dvoje ljudi pa ih rasteruje.

"Svi sede sad i čekaju okolo u kolima, a dvoje je ispred ambasade za svaki slučaj, ukoliko se neko pojavi da da neku informciju", priča naš sagovornik.

Nenada Ugrešića je odluka o zatvaranju granica Srbije zatekla u Austriji.

" Krenuo sam 13. marta za Austriju , stigli smo 14. a već 15. je uvedeno vanredno stanje. Tada smo krenuli da jurimo da se vratimo odmah u zemlju. Međutim, nema vozova, nema autobusa. Nismo uspeli ni do Namčke da odemo pa da avionom dođemo", priča za Insajder Nenad kako se uopšte našao u situaciji da bude "zarobljen na putu do kuće".

" U četvrtak smo krenuli kolima posle podne, celu noć putovali ali dok smo stigli granica je već bila zatvorena. Zakasnili smo za nekoliko sati", kaže naš sagovornik.

Spavali su tri dana na granici u kolima, a zatim se vratili u Ljubljanu ispre ambasade.

"Na granici su nam Slovenci rekli da nas oni puštaju ali da nas neće pustiti Hrvati jer nema garancije da će Srbija dozvoliti naš ulazak", objašnjava on i dodaje da svi ljudi koji su "zaglavljeni" u Sloveniji imaju srpske pasoše.

Državljani Srbije ne čekaju samo u Sloveniji . Veliki broj njih je zarobljen u mnogim delovima sveta i javljaju se medijima tražeći pomoć.

Ministar spoljnih poslova Ivica Dačić rekao je za Insajder da se pravi evidencija naših državljana kako bi se organizovao njihov povratak.

Prema poslednji informacijama po putnike koji čekaju na aerodromima u Dohi i Moskvi poslati su avioni.